ואדים מושקוביץ'

ואדים מושקוביץ' (ברוסית: Вадим Николаевич Мошкович; באנגלית:Vadim Moshkovich ;נולד ב-6 באפריל 1967), הוא איש עסקים ומיליארדר יהודי רוסי. תחומי העסקים שלו כוללים השקעות נרחבות בחקלאות ופיתוח נדל"ן. בשנת 2023, מגזין פורבס העריך את שווי הונו ב-2.3 מיליארד דולר, מקום 57 בין אנשי העסקים הרוסים.

 ילדות, חינוך ומשפחה 
ואדים מושקוביץ' נולד למשפחה יהודית במוסקבה ב-1967. הוא למד בבית הספר למתמטיקה מס' 57 במוסקבה, וב-1992, סיים את לימודיו בתואר בוגר מטעם ה-מכון הממלכתי להנדסת רדיו, אלקטרוניקה ואוטומציה של מוסקבה שבאוניברסיטה הטכנולוגית הרוסית (MIREA). הוא נשוי ואב לשלושה ילדים.

 קריירה עסקית 
 חקלאות 
מושקוביץ' נכנס לעסקי החקלאות ב-1995, כשהחל ביבוא סוכר. מ-1997 עד 2003 החל לרכוש מפעלים לעיבוד סוכר. בשנת 2004 הקים את חברת Rusagro  שהיא יצרנית גדולה של בשר חזיר וסוכר. החברה גדלה והפכה לאחת מחברות החקלאות הגדולות ברוסיה, שפעלה במספר מגזרים עסקיים. בשנת 2011, חברת Rosagro Plc (חברת האם של קבוצת רוסאגרו) ביצעה הנפקה ראשונית לציבור (IPO) בבורסת לונדון, וגייסה כ-300 מיליון דולר. נכון לאוגוסט 2024 מושקוביץ' החזיק ב-75% מהחברה.

 פיתוח נדל"ן 
מושקוביץ' שולט בחברת מאשטאב (ברוסית:Масштаб), אחת מחברות הפיתוח הרוסיות הגדולות, המתמקדת במוסקבה החדשה (נובאיה מוסקבה), אזור שסופח לעיר מוסקבה ביולי 2012. החברה מחזיקה ביותר מ-2,580 דונם במוסקבה החדשה. עם כניסתה לתחום הנדל"ן, מאשטאב שכרה את חברת הייעוץ מקינזי ושות' כדי לחקור את אופן התפתחותן של הערים המצליחות בעולם. מחקרים אלו הביאו ליצירת תוכנית פיתוח, שמטרתה ליצור שטח עירוני הכולל לא רק בניינים חדשים למגורים, אלא גם תשתיות חברתיות ותחבורתיות נרחבות, וכן להקל על יצירת מקומות עבודה מקומיים הפועלים בהתאם לנוהלי עבודה גלובליים. מושקוביץ' ציין את העיר אירוויין, קליפורניה כדוגמה לעיר חדשה מתוכננת היטב שנבנתה על קרקע חקלאית לשעבר, שממשיכה למשוך תושבים וליצור מקומות עבודה מקומיים. בשנת 2013 תרם מושקוביץ' 307 דונם של קרקע לעיר מוסקבה כדי להקים מרכז מנהלי וממשלתי במוסקבה החדשה.

 סנקציות של האיחוד האירופי 
ב-10 במרץ 2022, הוטלו על מושקוביץ' סנקציות מטעם האיחוד האירופי.

 קריירה פוליטית 
מושקוביץ' היה חבר במועצת הפדרציה של רוסיה, (שהיא הלשכה העליונה של הפרלמנט הרוסי), המייצגת את אזור בלגורוד בפדרציה הרוסית. כחבר המועצה הוא היה חבר בוועדה למדיניות כלכלית של מועצת הפדרציה. כהונתו במועצת הפדרציה הסתיימה באוקטובר 2015.

 פעילות פילנתרופית 
מושקוביץ' מממן הקמת בית ספר לתלמידים מחוננים בשם בית ספר לטובו בשסוסנסקויה (במוסקבה החדשה). בעוד ששכר הלימוד בבית הספר עומד על $10,000 לשנה, 50% עד 75% מהתלמידים מקבלים מלגות מבית הספר. מטרת בית הספר למקם את בוגריו ב-30 האוניברסיטאות המובילות בעולם. עלות הפרויקט כ-250 מיליון דולר.

מושקוביץ', תורם וחבר, במועצת הנאמנים של האוניברסיטה הלאומית למחקר - בית הספר הגבוה לכלכלה במוסקבה ולאוניברסיטת בלגורוד למחקר מדעי. בנוסף, הוא תורם וחבר, במועצת הנאמנים של המוזיאון היהודי ומרכז הסובלנות במוסקבה.
מעצרו ברוסיה
ב-27 במרץ 2025 נעצר מושקוביץ' על ידי משטרת רוסיה בחשד למרמה ושחיתות בהיקפים גדולים. המעצר, שהוגדר כאחד הבולטים של איש עסקים במדינה בשנים האחרונות, הוביל להארכת מעצרו בחודשיים נוספים על ידי בית המשפט במוסקבה, מחשש שיברח מהמדינה באמצעות מטוסו הפרטי. בקשתו לשחרור בערבות נדחתה, ואם יורשע, הוא עשוי לעמוד בפני עונש מאסר של עד 10 שנים.

 קישורים חיצוניים 



 Rusagro official website
 מה חושב ואדים מושקוביץ' על עצמו? 

 הערות שוליים 

קטגוריה:מיליארדרים יהודים רוסים
קטגוריה:אנשי עסקים יהודים רוסים
קטגוריה:רוסים שנולדו ב-1967